Onreëlmatighede ontbloot ná huise ineenstortHerman Mashaba, die burgemeester van Johannesburg, het gebiede besoek wat deur die erge storm geraak is. Foto: Herman Mashaba/Twitter ŉ Ondersoek deur die stad Johannesburg se groepsrisiko- en versekeringsdienste het bevind daar was teenstrydighede en onreëlmatighede by die beamptes en bouers van die regerings- en HOP-huise wat verlede jaar Desember tydens ŉ hewige storm ineengestort het. Maroela Media het vroeër berig die storm het die lewe van twee mense geëis. Verskeie voorvalle is in die suide en weste van Johannesburg aangemeld as gevolg van die storm, insluitend die gedeeltelike ineenstorting van die dak van die Trade Route Mall in Lenasia wat tot oorstromings in dié winkelsentrum gelei het. Bome is ontwortel, paaie is beskadig en talle huise in verskillende gebiede, veral in Protea Glen in Soweto, is beskadig. Ses mense is ook beseer toe ŉ minibus-taxi op die N12 naby Impalaweg in ŉ ongeluk betrokke was. Ander minder ernstige ongelukke tydens die storm is ook aangemeld. Herman Mashaba, burgemeester van Johannesburg, het gesê drie beamptes van die stad se ontwikkelings- en beplanningsdepartement is geskors. “Die stad moes stappe doen teen die bestuursbeamptes wat nie wou saamwerk in die ondersoek nie en nie gelewer het wat nodig was toe die ramp hanteer moes word nie,” het Mashaba gesê. Mashaba het ŉ ondersoek van stapel gestuur ná huise in Lawley, Protea Glen, Lefhereng, Snake Park en Tshepisong beskadig is. Meer as 1 000 huise ter waarde van R180 miljoen is beskadig. Ondersoekbeamptes het gevind dat daar nie ŉ ordentlike liasseerstelsel bestaan nie en dat 35 lêers nie in die stad se stelsel opgespoor kon word nie. Mashaba het gesê een van die bouers was nie by die industrie se regulatoriese liggaam, die Nasionale Huisbouers Registrasie Raad, geregistreer nie. Sommige van die geaffekteerde huise in Lefhereng het geen bewoningsertifikaat nie. Ondersoekbeamptes het bevind dat die sertifikate nooit uitgereik is nie. Hulle het ook bevind dat onvolledige bouplanne verwerk en in die stelsel opgeneem is. Mashaba het gesê die verslag sal na die provinsiale regering gestuur word voor strafregtelike klagtes moontlik gelê gaan word teen dié wat verantwoordelik was vir die slegte werk. “In terme van die pad vorentoe, moet ek nog verwerk wat ons hier ontbloot het. Dit was oortreding deur die stad, die rol van die banke, ens. Die tweede fase sal wees om te sien watter stappe om teen wie, insluitend die kontrakteurs, te doen.”